6 เดือนปีงบ 53 รัฐวิสาหกิจส่งรายได้3.5หมื่นล้าน
สคร.เผย 6 เดือนแรกปีงบ 53 รัฐวิสาหกิจนำส่งรายได้เข้าคลัง 3.5 หมื่นล้านบาท
9 เม.ย. 2553

สคร.เผย 6 เดือนแรกปีงบ 53 รัฐวิสาหกิจนำส่งรายได้เข้าคลัง 3.5 หมื่นล้านบาท 
นายกุลิศ สมบัติศิริ รองผู้อำนวยการ สำนักงานคณะกรรมการนโยบายรัฐวิสาหกิจ(สคร.) รักษาการในตำแหน่งที่ปรึกษาด้านพัฒนารัฐวิสาหกิจ ในฐานะโฆษก สคร.เปิดเผยว่า การนำส่งรายได้รัฐวิสาหกิจประจำเดือน มี.ค.53 มีทั้งสิ้น 2,986.27 ล้านบาท สูงกว่าประมาณการที่ตั้งไว้ 1,350.96 ล้านบาท 
โดยรัฐวิสาหกิจ ที่นำส่งรายได้ 5 อันดับแรก ได้แก่ สำนักงานสลากกินแบ่งร้ฐบาล (สสร.) จำนวน 1,311.94 ล้านบาท    แบ่งเป็นรายได้จากการจำหน่ายสลากฯ จำนวน 1,120 ล้านบาท และเงินรางวัลที่ไม่มีผู้มาขอรับและดอกเบี้ย 191.94 ล้านบาท สูงกว่าที่ประมาณการไว้ 131.54 ล้านบาท การไฟฟ้าส่วนภูมิภาค (กฟภ.) จำนวน 546 ล้านบาท องค์การเภสัชกรรม (อภ.) จำนวน 391.08 ล้านบาท สูงกว่าประมาณการไว้ 187.55 ล้านบาท การประปาส่วนภูมิภาค (กปภ.) จำนวน 365.83 ล้านบาท จากที่ไม่ได้มีการประมาณการนำส่งรายได้ไว้ การประปานครหลวง (กปน.) จำนวน 300 ล้านบาท 
ทั้งนี้ส่งผลให้การนำส่งรายได้เข้ารัฐของรัฐวิสาหกิจ รวม 6 เดือนแรกของปีงบประมาณ 53 (ต.ค.52-มี.ค.53) มีทั้งสิ้น 35,484.79 ล้านบาท สูงกว่าเป้าที่ประมาณการไว้ จำนวน 3,149.04 ล้านบาท และเชื่อว่าในปี 53 รัฐวิสาหกิจจะสามารถนำส่งรายได้ให้รัฐได้ตามเป้าหมาย